দীর্ঘদিন পর দিঘায় আমদানি হল ব্যাপক পরিমাণ ইলিশের। স্বাভাবিক ভাবেই খুশি রাজ্যের মৎস্য ব্যবসায়ীরা। তাঁরা মনে করছেন, ন্যায্যমূল্যেই এবার মধ্যবিত্ত বাঙালির হাতে তুলে দিতে পারবেন ইলিশ।
জানা গিয়েছে, গত কয়েকদিনের বৃষ্টির পর গতকাল দিঘা মোহনায় ধরা পড়েছে প্রায় ৪০ টনের বেশি ইলিশ। আর এর ফলেই ইলিশের দাম অনেকটা কমতে পারে বলে মনে করছেন মৎস্যজীবীরা। দিঘা মোহনা ফিশ অ্যান্ড ফিশারম্যান ট্রেডার্স অ্যাসোসিয়েশনের সম্পাদক শ্যামসুন্দর দাস জানান, ‘‘ইলিশ ধরার মরশুমটা খুব একটা ভাল ছিল না। সমুদ্রে গিয়েও খালি হাতে ফিরতে হয়েছিল ট্রলারগুলোকে। জালে যে ক’টা ইলিশ উঠেছিল, তার ওজন খুব বেশি ছিল না। অবশেষে কিছুটা অনুকূল আবহাওয়া থাকার ফলে বৃহস্পতিবার দিঘা মোহনায় ভরপুর ইলিশ উঠেছে’’।

এই বিষয়ে অন্যান্য খবর

ডুবে যাওয়া ইলিশের নৌকায় অবাক কাণ্ড! ভিডিওতে দেখে নিন কী উঠল
বাঙালির পাতে খাঁটি ইলিশ তুলে দিতে দারুণ উদ্যোগ নিচ্ছেন মমতার বিধায়ক


মৎস্যজীবীরা জানিয়েছেন, ‘‘ এক একটি মাছের ওজন কম হলেও ঝাঁকে ঝাঁকে ইলিশ ধরা পড়েছে। সেটাই ভরসার জায়গা। গত বছর এক দিনে প্রায় ৬০ টন ইলিশ আসার রেকর্ড ছিল। এবার তার চেয়ে অবশ্য কম।’’
খুশি ট্রলার মালিকরাও। দিঘার এক ট্রলার মালিক প্রণব কর বলেন, ‘‘মরশুমের প্রথম দিকে ইলিশ প্রায় পাওয়াই যায়নি। সমুদ্রে গিয়ে যেটুকু মাছ ধরা পড়ছিল, তাতে খরচ উঠছিল না। এবার তবু একটু লাভের মুখ দেখবে দেখা যাবে।’’